钦定古今图书集成/理学汇编/文学典/第111卷 > 张凤翼
## 钦定古今图书集成/理学汇编/文学典/第111卷 > 张凤翼

按《苏州府志》：“凤翼，字伯起，准孙。生五龄犹不言。一日，
见大父扫除，遽谓姆：‘汝当代扫’。闻者异之。嘉靖甲子，
举于乡，四上春官，并报罢。叹曰：‘母老矣，尚仆仆三千
里外，幸不可得之名，而忘朝夕倚闾耶’？遂弃去。既归，
益杜门深居，读书养母，以终其身。家本素封，以不问
生产，产日落，乃稍稍卖文以为养。日得百十钱，即闭”
门却轨，恒自比于季主君平，冠盖造门，多谢病不出。
性至孝，童子时，父怒捽其发，遽曰：“徐之，发中有簪末
锐，惧伤大人手。”父意遽解。母年九十馀卒，凤翼年七
十一。先是，须发黝然，至是一夕而白。少受《易》于丁少
参，已从杜少参游，每过其门，虽暮夜必下车。初登贤
书展先墓，见有槥累累，亟捐坊金葬之。其至行如此。
卒年八十七。所著有《处实堂前后集》。《文选纂注》。